b'\n_START_ARTICLE_\nWells, Somerset\n_START_SECTION_\nZgodovina\n_START_PARAGRAPH_\nMesto je bilo rimsko naselje, ki je postalo pomembno sredi\xc5\xa1\xc4\x8de pod Anglosasi, ko je kralj Ine Wesse\xc5\xa1ki leta 704 ustanovil minster (\xc4\x8dastni naslov, namenjen zlasti cerkvam v Angliji).  200 let kasneje, leta 909, je postalo sede\xc5\xbe novonastale \xc5\xa1kofije Wells. Leta 1090 je bil \xc5\xa1kofijski sede\xc5\xbe premaknjen v Bath, kar je povzro\xc4\x8dilo hudo nasprotovanje med kanoniki Wellsa in menihi Batha do leta 1245, ko je bila \xc5\xa1kofija preimenovana v \xc5\xa1kofijo Bath in Wells z izvoljenimi predstavniki obeh verskih hi\xc5\xa1. Z gradnjo sedanje stolnice in \xc5\xa1kofijske pala\xc4\x8de v prvi polovici 13. stoletja pod vodstvom \xc5\xa1kofa Reginalda in kasnej\xc5\xa1ega \xc5\xa1kofa Jocelina po rodu iz mesta, je Wells postal glavni sede\xc5\xbe \xc5\xa1kofije._NEWLINE_Wells je bil naveden v Domesday Book leta 1086 kot Welle, kar izvira iz staroangle\xc5\xa1ke besede wiells , a ne kot mesto, ampak kot \xc5\xa1tirje dvorci s 132 prebivalci, kar pomeni 500 do 600 prebivalcev.  Prej\xc5\xa1nji imeni za naselje sta bili Fontanetum, kot je navedeno v listini iz leta 725 kralja Ine, dodeljene Glastonburyju, in Fontanensis Ecclesia. Imeni Tidesput ali Tithesput furlang se nana\xc5\xa1ata na vzhodno obmo\xc4\x8dje \xc5\xa1kofovih vrtov v letu 1245. Wells je bil del in je dal svoje ime zgodovinski upravni enoti (hundred) Wells Forum._NEWLINE_Wellsu je listino za trg dal \xc5\xa1kof Robert (1136\xe2\x80\x9366) in za svobodno mesto (burgage, srednjeve\xc5\xa1ki zemlji\xc5\xa1ki izraz, ki se je uporabljal v Angliji in Walesu, na Irskem in \xc5\xa0kotskem v 13. stoletju; burgage je najemni\xc5\xa1ko mesto v lasti kralja ali gospodarja), mandat je odobril \xc5\xa1kof Reginald (1174\xe2\x80\x931191).  Wells je bil priznan kot svobodno okro\xc5\xbeje (borough) z listino kralja Ivana leta 1201. Mesto je ostalo pod \xc5\xa1kofovskim nadzorom do listine o vklju\xc4\x8ditvi kraljice Elizabete I. leta 1589.  Status mesta je nedavno potrdila kraljica Elizabeta II. s kraljevskim patentom z velikim dr\xc5\xbeavnim pe\xc4\x8datom z dne 1. aprila 1974, ki je dodelil status mesta posebej civilnim \xc5\xbeupnijam;  ta dan je za\xc4\x8dela veljati pomembna reorganizacija lokalne samouprave, ki je vklju\xc4\x8devala odpravo lokalnih okro\xc5\xbeij v Wellsu. _NEWLINE_V angle\xc5\xa1ki dr\xc5\xbeavljanski vojni (1642\xe2\x80\x931651), kar je postalo znano kot "obleganje Wellsa", se je mesto zna\xc5\xa1lo obkro\xc5\xbeeno s pu\xc5\xa1kami parlamentarcev na strani Bristola, Glastonburyja in Shepton Malleta. Polkovnik William Strode je imel 2000 mo\xc5\xa1kih in 150 konj. Rojalisti so evakuirali prebivalce mesta. Parlamentarci so uporabljali stolnico kot hlev za svoje konje in po\xc5\xa1kodovali ve\xc4\x8d veli\xc4\x8dastnih skulptur, ki so jih uporabljali za strelske vaje. _NEWLINE_William Penn (14. oktober 1664\xe2\x80\x9330. julij 1718), angle\xc5\xa1ki filozof in podjetnik, ustanovitelj ameri\xc5\xa1ke dr\xc5\xbeave Pensilvanije, je bil v Wellsu tik pred odhodom v Ameriko (1682) in pre\xc5\xbeivel ve\xc4\x8der v gostilni The Crown. Tu so ga za kratek \xc4\x8das prijeli zaradi re\xc5\xa1evanja mno\xc5\xbeice na trgu, vendar je bil izpu\xc5\xa1\xc4\x8den po posredovanju \xc5\xa1kofa Batha in Wellsa. V Monmouthovem uporu (1685) je uporni\xc5\xa1ka vojska napadla stolnico in po\xc5\xa1kodovala zahodno fasado. Razbili so okna, orgle in ladjo uporabljali kot konju\xc5\xa1nico. Wells je bil zadnji kraj krvavega porotnega sodi\xc5\xa1\xc4\x8da (Bloody Assizes \xe2\x80\x93 vrsta poskusov, za\xc4\x8detih v Winchestru 25. avgusta 1685, v obdobju po bitki pri Sedgemooru, ki so se kon\xc4\x8dali z Monmouthovim uporom) 23. septembra 1685. Sodi\xc5\xa1\xc4\x8de je zasedalo le en dan, a je bilo ve\xc4\x8d kot 500 mo\xc5\xa1kih obto\xc5\xbeenih, ve\xc4\x8dina je bila obsojena na smrt._NEWLINE_Vrata iz 8. stoletja pri Bleadneyju ob reki Ax so omogo\xc4\x8dala prina\xc5\xa1anje blaga na 5-kilometrsko obmo\xc4\x8dje Wellsa._NEWLINE_V srednjem veku se je trgovina s tujino odvijala prek pristani\xc5\xa1\xc4\x8da Rackley._NEWLINE_V 14. stoletju je po reki navzgor priplula francoska ladja. Leta 1388 je Thomas Tanner iz Wellsa uporabljal Rackley za izvoz obla\xc4\x8dil in koruze na Portugalsko ter uva\xc5\xbeal \xc5\xbeelezo in sol v zameno.  Wells je bil sredi\xc5\xa1\xc4\x8de za izdelavo obla\xc4\x8dil, a se je v 16. in 17. stoletju zmanj\xc5\xa1ala, vendar je mesto ohranilo svojo pomembno tr\xc5\xbeno usmerjenost._NEWLINE_Wells je imel v 19. stoletju najve\xc4\x8dji trg sira na zahodu Anglije._NEWLINE_Prva \xc5\xbeelezni\xc5\xa1ka postaja v Wellsu, Priory Road, je bila odprta leta 1859 na \xc5\xbeelezni\xc5\xa1ki progi Somerset Central Railway (kasneje skupna proga Somerset in Dorset) kot mejnik kratkega kraka iz Glastonburyja. Druga \xc5\xbeeleznica, East Somerset, je odprla progo iz Withama leta 1862 in zgradila postajo na vzhodu Priory Roada. Leta 1870 je proga Cheddar Valley, krak proge Bristol in Exeter iz Yattona, dosegla Wells in zgradila tretjo postajo na Tucker Street. Zadeve so se poenostavile z zdru\xc5\xbeitvijo prog in zgrajene povezave med njimi skozi postajo S & DJR Priory Road. Leta 1951 so to postajo zaprli za potni\xc5\xa1ki promet. Tucker Street je bila zaprta leta 1963. Blagovni promet iz Wellsa je prenehal leta 1964.  _NEWLINE_Med drugo svetovno vojno je bilo v parku Stoberry v Wellsu tabori\xc5\xa1\xc4\x8de za vojne ujetnike, italijanske zapornike iz bojev v Zahodni pu\xc5\xa1\xc4\x8davi (Egipt) in kasneje nem\xc5\xa1ke ujetnike po bitki v Normandiji. Penleigh Kamp na Wookey Hole Road je bil nem\xc5\xa1ki delovni tabor.\n_START_SECTION_\nGeografija\n_START_PARAGRAPH_\nWells le\xc5\xbei ob vzno\xc5\xbeju ju\xc5\xbenega skalnega roba gri\xc4\x8devja Mendip, kjer se sre\xc4\x8da z ravnico Somerset Levels. Hribi so v glavnem iz karbonificiranega apnenca, ki ga pridobivajo na ve\xc4\x8d bli\xc5\xbenjih krajih. Leta 1960 je bil najvi\xc5\xa1ji stolp v regiji, televizijski oddajnik Mendip UHF, name\xc5\xa1\xc4\x8den na Pen Hill nad Wellsom, pribli\xc5\xbeno 3,2 km od sredi\xc5\xa1\xc4\x8da mesta._NEWLINE_Reke in potoki, ki te\xc4\x8dejo skozi jame v Mendip Hills, vklju\xc4\x8dno Thrupe Lane Swallet (geolo\xc5\xa1ko obmo\xc4\x8dje posebnega znanstvenega pomena v Somersetu, ustanovljeno leta 1992, pa tudi kraj geolo\xc5\xa1kega konzervatorstva) in viadukt Sink (pribli\xc5\xbeno 5 km vzhodno od mesta), se pojavljajo kot izviri svetega Andreja na vrtu \xc5\xa1kofovske pala\xc4\x8de,  od koder voda napolni jarek naokoli in nato te\xc4\x8de v Keward Brook, pribli\xc5\xbeno kilometer zahodno do to\xc4\x8dke, kjer se potok pridru\xc5\xbei reki Sheppey v vasi Coxley._NEWLINE_Skupaj s preostalo jugozahodno Anglijo ima gri\xc4\x8devje Mendip zmerno podnebje, ki je na splo\xc5\xa1no bolj mokro in bla\xc5\xbeje kot preostala Anglija. Letna povpre\xc4\x8dna temperatura je pribli\xc5\xbeno 10 \xc2\xb0C, sezonske in dnevne razlike so zaradi spreminjajo\xc4\x8dega u\xc4\x8dinka morja manj\xc5\xa1e kot v ve\xc4\x8dini drugih delov Velike Britanije. Januar je najhladnej\xc5\xa1i mesec s srednjimi najni\xc5\xbejimi temperaturi med 1 \xc2\xb0C in 2 \xc2\xb0C. Julij in avgust sta najtoplej\xc5\xa1a meseca v regiji s povpre\xc4\x8dno dnevno vrednostjo okrog 21 \xc2\xb0C.\n_START_SECTION_\nDemografija\n_START_PARAGRAPH_\nCivilna \xc5\xbeupnija ima po popisu za leto 2011 10.536 prebivalcev. Od tega je 97,5\xc2\xa0% belcev in 66,5\xc2\xa0% kristjanov. Srednja povpre\xc4\x8dna starost v letu 2011 je bila 41,9 leta\n_START_SECTION_\nGospodarstvo\n_START_PARAGRAPH_\nPo izgradnji obvoznic A39, A371 je v sredi\xc5\xa1\xc4\x8du mesta vrnjen mir tr\xc5\xbenega mesta. Ima vse sodobno udobje s trgovinami, hoteli in restavracijami. Wells je priljubljena turisti\xc4\x8dna to\xc4\x8dka zaradi svojih zgodovinskih znamenitosti, bli\xc5\xbeine Batha, Stonehengea in Glastonburyja in bli\xc5\xbeine Somersetske obale. V bli\xc5\xbeini so jame Wookey Hole, gri\xc4\x8devje Mendip in ravnica Somerset Levels. Somersetski sir, tudi \xc4\x8dedar, pridelujejo v okolici._NEWLINE_Zgodovinski del mesta je priljubljen za snemanje dokumentarnih in drugih filmov ter televizijskih serij. Od 2014 do 2016 so v njem snemali 2. TV-serijo Poldark (2015), film Dunkerque (2017), Another Mother\'s Son, Broadchurch, The Levelling, Mum\'s List in The White Princess (TV-serija), ki bo na sporedu pozno leta 2017. Poleg stolnice, \xc5\xa1kofovske pala\xc4\x8de je Wells \xc5\xa1e posebej priljubljen med producenti.\n_START_SECTION_\nZnamenitosti\n_START_PARAGRAPH_\nObzidana okolica, Liberty of St. Andrew, obdaja stolnico iz 12. stoletja in \xc5\xa1kofovo pala\xc4\x8do, Vicar\'s Close in rezidence za duhov\xc5\xa1\xc4\x8dino stolnice. Vhodi so Penniless Porch , The Bishop\'s Eye  in Brown\'s Gatehouse , vsi zgrajeni okoli leta 1450._NEWLINE_Stolnica je sede\xc5\xbe anglikanske cerkvene \xc5\xa1kofije Bath in Wells. Wells je bil pomembno cerkveno mesto vsaj v za\xc4\x8detku 8. stoletja. Deli zgradbe segajo v 10. stoletje in so zgradbe I. razreda. Znana je po pahlja\xc4\x8dastih obokih na stropu, Marijini kapeli, oknih in \xc5\xa1karjastih lokih, ki podpirajo osrednji stolp. Zahodna fasada ima najbolj\xc5\xa1o zbirko skulptur v Evropi  z ohranjenimi skoraj 300 izvirnimi srednjeve\xc5\xa1kimi kipi, izrezljanimi iz toplega, rumenega kamna iz Doultinga. Kapiteljska dvorana, na vrhu kamnitih stopnic, ki vodijo ven iz severnega transepta, je osmerokotna zgradba s stropom iz pahlja\xc4\x8dastih obokov. Stolnico \xc5\xa1e vedno vodijo \xc4\x8dlani kapitlja, vladajo\xc4\x8dega telesa stolnice. Wellska stolni\xc4\x8dna ura je znana po svojem 24-urnem astronomskem kazalniku in vrsti bore\xc4\x8dih se vitezov, ki se pojavijo vsake \xc4\x8detrt ure. Stolnica ima najte\xc5\xbeji obro\xc4\x8d desetih zvonov na vetu. Tenorski zvon tehta nekaj ve\xc4\x8d kot 2844 kg. _NEWLINE_\xc5\xa0kofovska pala\xc4\x8da je bila 800 let sede\xc5\xbe \xc5\xa1kofov \xc5\xa1kofije Bath in Wells. Dvorana in kapela datirata v 14. stoletje . Okoli je 5,7 ha vrtov, vklju\xc4\x8dno z izviri, po katerih je mesto dobilo svoje ime. Obiskovalci si lahko ogledajo tudi zasebno \xc5\xa1kofovo kapelo, uni\xc4\x8deno veliko dvorano in vhodno poslopje z dvi\xc5\xbenimi vrati in dvi\xc5\xbenim mostom, ob katerem labod grbec moleduje za hrano. [83] \xc5\xa0kofova ka\xc5\xa1\xc4\x8da je bila zgrajena v 15. stoletju._NEWLINE_Vicar\'s Close je najstarej\xc5\xa1a stanovanjska ulica v Evropi, za\xc5\xa1iljena v sto\xc5\xbeec, dolga 3 metre, da bi bila videti dalj\xc5\xa1a, gledano od spodaj. Ko gledamo z vrha, pa je videti kraj\xc5\xa1a. Stara dekanija je iz 12. stoletja in St. John\'s Priory iz 14. stoletja._NEWLINE_Cerkev svetega Cuthberta (turisti jo pogosto zamenjajo za stolnico) ima fin stolp iz somersetskega kamna in odli\xc4\x8dno izklesano streho. Izvirna zgodnja angle\xc5\xa1ka gotika (13. stoletje) je bila velikokrat spremenjena v poznogotskem obdobju (15. stoletje). Barvast strop v ladji je bil prebarvan leta 1963 na pobudo takratne vikarke gospe Barnett. Do leta 1561 je cerkev imela osrednji stolp, ki je propadel ali je bil odstranjen in zamenjan s sedanjim stolpom nad zahodnimi vrati.'